钦定古今图书集成/明伦汇编/官常典/第583卷 > 萧廪
## 钦定古今图书集成/明伦汇编/官常典/第583卷 > 萧廪

按《明外史》本传：“廪字可发，万安人。祖乾元，以御史劾
刘瑾，廷杖下狱，终云南副使。廪举嘉靖末进士，授行
人。隆庆三年，擢御史。因地震请加礼中宫，引律争宫
闱秘。狱已出，核陕西四镇兵食，斥将吏隐占卒数万
人归伍。固原州海剌都之地，密迩松山，为楚府牧地。
廪言：楚府封武昌，牧地在塞下，与寇接。王所收四五
百金，而奸宄窟穴，弊甚大，宜谕使献之朝廷。”诏可。已，
改巡茶马七苑。牧地，养马八千七百馀匹，而占地五
万五千三百顷有奇。廪但给万二千二百馀顷，岁益
课二万。万历元年巡按浙江，请祀建文朝忠臣十二
人，从祀王守仁于文庙。寻擢太仆少卿，再迁南京太
仆卿。九年由光禄卿改右佥都御史，巡抚陕西。时方
核天下隐田，大吏争希张居正指增赋，廪令加额而
止。境内回回部常群行拾麦穗，间或草窃，耀州以变
告，廪抚谕之，戮数人，变遂定。令拾麦毋带兵器，侪偶
不得至十人。进右副都御史，移抚浙江。先以赏贡使
岁增造彩币二千廪，请均之福建及徽、宁诸府，从之。
已，请减上供织造，不许。迁南京工部右侍郎。召改刑
部，进兵部左侍郎。以官卒，赠尚书。廪初从欧阳德、邹
守益游，制行醇谨，故所至有立。